

กฎกระทรวง

ฉบับที่ 384 (พ.ศ. 2565)

ออกตามความในประมวลรัษฎากร

ว่าด้วยการดำเนินการเกี่ยวกับเอกสารหลักฐานหรือหนังสือ
ด้วยกระบวนการทางอิเล็กทรอนิกส์

 อาศัยอำนาจตามความในมาตรา ๓ โสฬส แห่งประมวลรัษฎากร ซึ่งแก้ไขเพิ่มเติม
โดยพระราชบัญญัติแก้ไขเพิ่มเติมประมวลรัษฎากร (ฉบับที่ ๕๓) พ.ศ. ๒๕๖๔ และมาตรา ๔
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ กฎกระทรวงนี้ให้ใช้บังคับเมื่อพ้นกำหนดสามสิบวันนับแต่วันประกาศ
ในราชกิจจานุเบกษาเป็นต้นไป

ข้อ ๒ ในกฎกระทรวงนี้ เว้นแต่จะมีข้อความกำหนดไว้เป็นอย่างอื่น

 “เอกสารหลักฐานหรือหนังสือ” หมายความว่า แบบ รายงาน บัญชี ใบกำกับภาษี ใบรับ
รวมถึงเอกสารหลักฐานหรือหนังสืออื่นใด ที่ผู้เสียภาษีอากรหรือบุคคลใด ต้องมี จัดทำ หรือใช้
ตามที่บัญญัติในประมวลรัษฎากร หรือต้องใช้ในการติดต่อกับกรมสรรพากร

 “แบบ” หมายความว่า แบบแสดงรายการภาษีเงินได้ แบบแสดงรายการภาษีมูลค่าเพิ่ม
แบบแสดงรายการภาษีธุรกิจเฉพาะ แบบยื่นรายการภาษีเงินได้หัก ณ ที่จ่าย แบบนำส่งภาษีเงินได้
แบบนำส่งภาษีมูลค่าเพิ่ม แบบนำส่งภาษีธุรกิจเฉพาะ และให้หมายความรวมถึงแบบอื่นใดที่อธิบดีกำหนดให้จัดทำขึ้น

“รายงาน” หมายความว่า รายงานประจำปี รายงานข้อมูลเกี่ยวกับบริษัทหรือ
ห้างหุ้นส่วนนิติบุคคลที่มีความสัมพันธ์กัน รายงานภาษีขาย รายงานภาษีซื้อ รายงานมูลค่าของฐานภาษี
รายงานสินค้าและวัตถุดิบ รายงานเกี่ยวกับกิจการที่ทำการแทน และรายงานแสดงรายรับก่อนหักรายจ่าย
ที่ต้องเสียภาษี และให้หมายความรวมถึงรายงานอื่นใดที่อธิบดีกำหนดให้จัดทำขึ้น

“บัญชี” หมายความว่า บัญชีงบดุล บัญชีทำการ บัญชีกำไรขาดทุน บัญชีรายรับรายจ่าย บัญชีรายรับก่อนหักรายจ่าย หรือบัญชีพิเศษ และให้หมายความรวมถึงบัญชีอื่นใดที่อธิบดีกำหนดให้จัดทำขึ้น

 “ผู้ให้บริการจัดทำหรือนำส่งข้อมูลอิเล็กทรอนิกส์” หมายความว่า บุคคลซึ่งได้รับมอบหมายจากผู้เสียภาษีอากร ผู้ประกอบการจดทะเบียน ผู้มีหน้าที่ออกใบรับ หรือบุคคลใด ให้ดำเนินการจัดทำ ส่ง หรือเก็บรักษา แบบ รายงาน บัญชี ใบกำกับภาษี ใบรับ เอกสารหลักฐานหรือหนังสืออื่นใด แทน
โดยได้รับอนุญาตให้เชื่อมต่อกับระบบอิเล็กทรอนิกส์ของกรมสรรพากร

/ หมวด 1 ...

หมวด ๑

การดำเนินการทางอิเล็กทรอนิกส์ของกรมสรรพากร

ข้อ ๓ ระบบอิเล็กทรอนิกส์ของกรมสรรพากรที่ใช้ในการติดต่อกับผู้เสียภาษีอากร
หรือบุคคลใด ต้องมีกระบวนการอย่างน้อยในเรื่อง ดังต่อไปนี้

 (๑) การพิสูจน์และยืนยันตัวตนของผู้เสียภาษีอากร ผู้ประกอบการจดทะเบียน ผู้มีหน้าที่ออกใบรับ หรือบุคคลใด ซึ่งติดต่อกับกรมสรรพากร โดยอย่างน้อยต้องมีมาตรฐานตามที่กำหนด
ในกฎหมายว่าด้วยธุรกรรมทางอิเล็กทรอนิกส์

 (๒) วิธีการที่ทำให้สามารถระบุตัวเจ้าของลายมือชื่ออิเล็กทรอนิกส์ ประเภท ลักษณะหรือรูปแบบลายมือชื่ออิเล็กทรอนิกส์ และสามารถแสดงได้ว่าเจ้าของลายมือชื่อรับรองข้อความในข้อมูลอิเล็กทรอนิกส์

 (๓) กระบวนการที่ทำให้เอกสารหลักฐานหรือหนังสือที่กรมสรรพากรได้รับอยู่ในรูปแบบ
ที่เหมาะสม โดยสามารถแสดงหรืออ้างอิงเพื่อใช้ในภายหลัง และยังคงความครบถ้วนของข้อความ
ในเอกสารหลักฐานหรือหนังสือนั้น

(๔) การรักษาความมั่นคงปลอดภัยด้านสารสนเทศของระบบอิเล็กทรอนิกส์

(๕) กำหนดเวลาเริ่มต้นหรือสิ้นสุดการทำการของระบบอิเล็กทรอนิกส์สำหรับการยื่น
หรือส่งเอกสารหลักฐานหรือหนังสือแก่กรมสรรพากร

(๖) วิธีการแจ้งการได้รับเอกสารหลักฐานหรือหนังสือ

ข้อ ๔ ให้กรมสรรพากรใช้วิธีการที่เชื่อถือได้ในการเก็บรักษาเอกสารหลักฐาน
หรือหนังสือที่ได้มีการยื่นหรือส่งให้แก่กรมสรรพากรโดยผ่านระบบอิเล็กทรอนิกส์ของกรมสรรพากร
โดยเอกสารหลักฐานหรือหนังสือ ตลอดจนข้อความในเอกสารหลักฐานหรือหนังสือนั้น ปรากฏอย่างถูกต้องและคงอยู่ในรูปแบบที่เป็นอยู่ในขณะที่ได้รับ และในภายหลังสามารถเข้าถึงได้โดยความหมาย
ไม่เปลี่ยนแปลง ทั้งนี้ ตามมาตรฐานที่อธิบดีประกาศกำหนด

หมวด ๒

เอกสารหลักฐานหรือหนังสือที่ใช้ในการติดต่อกับกรมสรรพากร

ข้อ ๕ การจัดทำและการยื่นหรือส่งเอกสารหลักฐานหรือหนังสือ ผู้เสียภาษีอากร
หรือบุคคลใดอาจดำเนินการโดยวิธีการทางอิเล็กทรอนิกส์ หรือดำเนินการโดยผ่านระบบอิเล็กทรอนิกส์
ของกรมสรรพากรได้

ผู้เสียภาษีอากรหรือบุคคลใดจะมอบหมายให้ตัวแทนหรือผู้ให้บริการจัดทำหรือนำส่งข้อมูลอิเล็กทรอนิกส์ดำเนินการตามวรรคหนึ่งแทนก็ได้

/ ข้อ 6 ...

ข้อ ๖ ผู้เสียภาษีอากรผู้ใดประสงค์จะยื่นหรือส่งเอกสารหลักฐานหรือหนังสือ
แก่กรมสรรพากร โดยการเชื่อมต่อระบบอิเล็กทรอนิกส์ของตนกับระบบอิเล็กทรอนิกส์ของกรมสรรพากร
ให้ยื่นคำขออนุญาตเชื่อมระบบอิเล็กทรอนิกส์ต่ออธิบดี โดยผู้เสียภาษีอากรนั้นต้องมีระบบอิเล็กทรอนิกส์
ที่มีลักษณะ ดังต่อไปนี้

(๑) มีกระบวนการตามข้อ ๓ (๑) (๒) และ (๓)

(๒) มีความมั่นคงปลอดภัยด้านสารสนเทศตามที่อธิบดีประกาศกำหนด

ระบบอิเล็กทรอนิกส์ของผู้เสียภาษีอากรที่ได้เชื่อมต่อกับระบบอิเล็กทรอนิกส์ของกรมสรรพากรต้องมีลักษณะตามวรรคหนึ่งเสมอ

ให้อธิบดีมีอำนาจไม่อนุญาตหรือยกเลิกการอนุญาตการเชื่อมต่อกับระบบอิเล็กทรอนิกส์ของกรมสรรพากร

ข้อ ๗ ผู้ใดประสงค์จะเป็นผู้ให้บริการจัดทำหรือนำส่งข้อมูลอิเล็กทรอนิกส์ ให้ยื่นคำขออนุญาตเชื่อมระบบอิเล็กทรอนิกส์ต่ออธิบดี โดยต้องมีระบบอิเล็กทรอนิกส์ที่มีลักษณะ ดังต่อไปนี้

(๑) มีกระบวนการตามข้อ ๓ (๑) (๒) และ (๓)

(๒) มีความมั่นคงปลอดภัยด้านสารสนเทศตามที่สำนักงานพัฒนาธุรกรรมทางอิเล็กทรอนิกส์ประกาศกำหนด

ระบบอิเล็กทรอนิกส์ของผู้ให้บริการจัดทำหรือนำส่งข้อมูลอิเล็กทรอนิกส์ที่ได้เชื่อมต่อกับระบบอิเล็กทรอนิกส์ของกรมสรรพากรต้องมีลักษณะตามวรรคหนึ่งเสมอ

ให้อธิบดีประกาศรายชื่อผู้ให้บริการจัดทำหรือนำส่งข้อมูลอิเล็กทรอนิกส์ซึ่งได้รับอนุญาต

ให้อธิบดีมีอำนาจไม่อนุญาตหรือยกเลิกการอนุญาตการเชื่อมต่อกับระบบอิเล็กทรอนิกส์ของกรมสรรพากรและลบชื่อออกจากประกาศตามวรรคสาม

ข้อ ๘ การจัดทำเอกสารหลักฐานหรือหนังสือตามข้อ ๕ ให้กระทำในรูปแบบที่สามารถเข้าถึงและนำกลับมาใช้ได้โดยความหมายไม่เปลี่ยนแปลง ทั้งนี้ ตามมาตรฐานที่อธิบดีประกาศกำหนด

ข้อ ๙ การยื่นหรือส่งเอกสารหลักฐานหรือหนังสือของผู้เสียภาษีอากรหรือบุคคลใด
ให้แก่กรมสรรพากร โดยผ่านระบบอิเล็กทรอนิกส์ของกรมสรรพากร ให้ถือว่ากรมสรรพากรได้รับ
ตามวันและเวลาที่เอกสารหลักฐานหรือหนังสือได้เข้าสู่ระบบอิเล็กทรอนิกส์ของกรมสรรพากร
และให้กรมสรรพากรออกหลักฐานยืนยันการรับเอกสารหลักฐานหรือหนังสือดังกล่าวเข้าสู่ระบบ
ให้แก่ผู้ยื่นหรือผู้ส่งด้วย ทั้งนี้ ให้ถือว่าผู้ยื่นหรือผู้ส่งนั้นได้รับรองความถูกต้องและครบถ้วนของข้อความ
ที่ปรากฏในเอกสารหลักฐานหรือหนังสือนั้น

 ข้อ ๑๐ ภายใต้บังคับข้อ ๑๘ เอกสารหลักฐานหรือหนังสือที่ประมวลรัษฎากรกำหนดให้บุคคลต้องมี จัดทำ หรือเก็บรักษาไว้ เพื่อการภาษีอากร และได้มีการจัดทำต้นฉบับในรูปของข้อมูลอิเล็กทรอนิกส์หรือได้มีการแปลงให้อยู่ในรูปของข้อมูลอิเล็กทรอนิกส์ ให้ดำเนินการเก็บรักษา
ตามหลักเกณฑ์ที่กำหนดในกฎหมายว่าด้วยธุรกรรมทางอิเล็กทรอนิกส์

/ หมวด 3 ...

หมวด ๓

ใบกำกับภาษีและใบรับ

ข้อ ๑๑ การจัดทำ ส่ง หรือเก็บรักษาใบกำกับภาษีหรือใบรับ นอกจากที่ได้กำหนดไว้เป็นการเฉพาะในหมวดนี้ ให้ดำเนินการตามที่กำหนดไว้ในหมวด ๒

ข้อ ๑๒ ผู้ประกอบการจดทะเบียนหรือผู้มีหน้าที่ออกใบรับ ทั้งนี้ ตามรายชื่อที่อธิบดีประกาศ อาจจัดทำ ส่ง หรือเก็บรักษาใบกำกับภาษีหรือใบรับโดยวิธีการทางอิเล็กทรอนิกส์ได้

ผู้ประกอบการจดทะเบียนหรือผู้มีหน้าที่ออกใบรับจะมอบหมายให้ตัวแทนตามหมวด ๔
แห่งประมวลรัษฎากร หรือผู้ให้บริการจัดทำหรือนำส่งข้อมูลอิเล็กทรอนิกส์ดำเนินการตามวรรคหนึ่ง
แทนก็ได้ ในกรณีเช่นว่านี้ ให้นำความในข้อ ๖ มาใช้บังคับแก่ระบบอิเล็กทรอนิกส์ของตัวแทน
และข้อ ๗ มาใช้บังคับแก่ระบบอิเล็กทรอนิกส์ของผู้ให้บริการจัดทำหรือนำส่งข้อมูลอิเล็กทรอนิกส์
เพื่อดำเนินการตามหมวดนี้ด้วย

ผู้ประกอบการจดทะเบียน ผู้มีหน้าที่ออกใบรับ ตัวแทนตามหมวด ๔ แห่งประมวลรัษฎากร หรือผู้ให้บริการจัดทำหรือนำส่งข้อมูลอิเล็กทรอนิกส์ ตามวรรคหนึ่งหรือวรรคสอง ต้องมีระบบรักษาความมั่นคงปลอดภัยของข้อมูลที่สามารถพิสูจน์ได้ว่าใบกำกับภาษีหรือใบรับมีข้อความถูกต้องครบถ้วนเช่นเดียวกับขณะที่มีการจัดทำ ส่ง หรือรับ รวมทั้งสามารถตรวจสอบการแก้ไขเปลี่ยนแปลงข้อมูลในใบกำกับภาษีหรือใบรับได้

ข้อ ๑๓ การจัดทำใบกำกับภาษีหรือใบรับโดยวิธีการทางอิเล็กทรอนิกส์ ให้ผู้ประกอบการ
จดทะเบียนหรือผู้มีหน้าที่ออกใบรับดำเนินการตามข้อ ๘ และดำเนินการดังต่อไปนี้เพิ่มเติมด้วย

(๑) ลงลายมือชื่ออิเล็กทรอนิกส์ในใบกำกับภาษีหรือใบรับ โดยใช้ใบรับรองอิเล็กทรอนิกส์
ที่ออกโดยผู้ให้บริการออกใบรับรองอิเล็กทรอนิกส์ซึ่งได้รับการรับรองจากผู้ให้บริการออกใบรับรองอิเล็กทรอนิกส์แห่งชาติ

(๒) ใช้วิธีการที่เชื่อถือได้และสามารถแสดงข้อความในภายหลังได้โดยความหมาย
ไม่เปลี่ยนแปลง รวมทั้งสามารถตรวจสอบการแก้ไขเปลี่ยนแปลงข้อมูลในใบกำกับภาษีหรือใบรับได้

(๓) มีรูปแบบ ขนาด และประเภทของข้อมูลอิเล็กทรอนิกส์ ตามที่อธิบดีประกาศกำหนด

สำนักงานพัฒนาธุรกรรมทางอิเล็กทรอนิกส์หรือหน่วยงานอื่นที่อธิบดีประกาศรายชื่อ
จะให้การรับรองใบกำกับภาษีหรือใบรับแทนการใช้ใบรับรองอิเล็กทรอนิกส์ตาม (๑) ก็ได้

ข้อ ๑๔ ในกรณีที่มีการมอบหมายตามข้อ ๑๒ วรรคสอง ให้ดำเนินการจัดทำใบกำกับภาษีหรือใบรับในนามของผู้ประกอบการจดทะเบียนหรือผู้มีหน้าที่ออกใบรับตามที่กำหนดในข้อ ๑๓
โดยให้ลงลายมือชื่ออิเล็กทรอนิกส์ของผู้ได้รับมอบหมายแทน

/ ข้อ 15 ...

ข้อ ๑๕ ให้ผู้ประกอบการจดทะเบียนหรือผู้มีหน้าที่ออกใบรับดำเนินการส่งใบกำกับภาษีหรือใบรับที่จัดทำขึ้นตามข้อ ๑๓ ให้แก่ผู้ซื้อสินค้าหรือผู้รับบริการโดยวิธีการทางอิเล็กทรอนิกส์
ตามที่อธิบดีกำหนด และให้ผลของการส่งและรับเป็นไปตามกฎหมายว่าด้วยธุรกรรมทางอิเล็กทรอนิกส์

กรณีใบกำกับภาษีหรือใบรับที่จัดทำขึ้นตามข้อ ๑๓ วรรคหนึ่ง หากผู้ซื้อสินค้าหรือผู้รับบริการไม่ประสงค์ให้ส่งโดยวิธีการทางอิเล็กทรอนิกส์ ให้ผู้ประกอบการจดทะเบียนหรือผู้มีหน้าที่ออกใบรับดำเนินการทำสิ่งพิมพ์ออกของใบกำกับภาษีหรือใบรับนั้นตามกฎหมายว่าด้วยธุรกรรมทางอิเล็กทรอนิกส์เพื่อส่งให้แทน ทั้งนี้ ต้องมีข้อความระบุในสิ่งพิมพ์ออกนั้นว่าได้มีการส่งข้อมูลใบกำกับภาษีหรือใบรับดังกล่าวให้แก่กรมสรรพากรด้วยวิธีการทางอิเล็กทรอนิกส์ด้วย

ข้อ ๑๖ ให้ผู้ประกอบการจดทะเบียนหรือผู้มีหน้าที่ออกใบรับแจ้งข้อมูลใบกำกับภาษี
หรือใบรับที่จัดทำขึ้นตามข้อ ๑๓ ตามรายการที่กำหนดในมาตรา ๘๖/๔ มาตรา ๘๖/๙ มาตรา ๘๖/๑๐
หรือมาตรา ๑๐๕ ทวิ แห่งประมวลรัษฎากร แล้วแต่กรณี ให้แก่กรมสรรพากรโดยผ่านระบบอิเล็กทรอนิกส์
ของกรมสรรพากร ภายในวันที่สิบห้าของเดือนถัดไป ทั้งนี้ ให้นำความในข้อ ๙ มาใช้บังคับด้วย

การแจ้งข้อมูลให้แก่กรมสรรพากรตามวรรคหนึ่งไม่ใช้บังคับกับใบกำกับภาษีอย่างย่อ

 ข้อ ๑๗ ในกรณีที่ผู้ประกอบการจดทะเบียนหรือผู้มีหน้าที่ออกใบรับประสงค์จะยกเลิกใบกำกับภาษีหรือใบรับฉบับเดิมและออกใบกำกับภาษีหรือใบรับขึ้นใหม่แทนใบกำกับภาษีหรือใบรับ
ที่ได้จัดทำและส่งให้แก่ผู้ซื้อสินค้าหรือผู้รับบริการโดยใช้วิธีการทางอิเล็กทรอนิกส์แล้ว ให้จัดทำ
ใบกำกับภาษีหรือใบรับฉบับใหม่โดยให้ระบุรายการดังต่อไปนี้เพิ่มเติมด้วย

 (๑) ข้อความยกเลิกใบกำกับภาษีหรือใบรับฉบับเดิม

 (๒) เลขที่และวันเดือนปีที่จัดทำใบกำกับภาษีหรือใบรับฉบับเดิม

 (๓) คำอธิบายโดยย่อถึงสาเหตุในการจัดทำใบกำกับภาษีหรือใบรับฉบับใหม่

 เมื่อได้จัดทำใบกำกับภาษีหรือใบรับขึ้นใหม่ตามวรรคหนึ่งแล้ว ให้ดำเนินการส่งให้แก่
ผู้ซื้อสินค้าหรือผู้รับบริการ ทั้งนี้ ให้นำความในข้อ ๑๓ ข้อ ๑๔ ข้อ ๑๕ และข้อ ๑๖ มาใช้บังคับด้วย

 ข้อ ๑๘ ให้ผู้ประกอบการจดทะเบียนหรือผู้มีหน้าที่ออกใบรับ รวมถึงตัวแทน
ตามมาตรา ๘๖/๒ แห่งประมวลรัษฎากร ใช้วิธีการที่เชื่อถือได้ในการเก็บรักษาใบกำกับภาษีหรือใบรับ
ที่ได้จัดทำขึ้นหรือได้รับ โดยใบกำกับภาษีหรือใบรับตลอดจนข้อความในใบกำกับภาษีหรือใบรับนั้น
ปรากฏอย่างถูกต้องและคงอยู่ในรูปแบบที่เป็นอยู่ในขณะที่จัดทำ ส่ง หรือได้รับ และสามารถเข้าถึงได้
โดยความหมายไม่เปลี่ยนแปลง ทั้งนี้ ตามมาตรฐานที่อธิบดีประกาศกำหนด

/ บทเฉพาะกาล ...

บทเฉพาะกาล

 ข้อ ๑๙ ให้ถือว่าผู้ประกอบการจดทะเบียนหรือผู้มีหน้าที่ออกใบรับซึ่งได้รับอนุญาต
จากอธิบดีให้จัดทำหรือส่งใบกำกับภาษีหรือใบรับโดยวิธีการทางอิเล็กทรอนิกส์อยู่ในวันก่อนวันที่
กฎกระทรวงนี้ใช้บังคับ เป็นผู้ที่อยู่ในรายชื่อที่อธิบดีประกาศตามข้อ ๑๒ วรรคหนึ่ง

ให้ไว้ ณ วันที่  8  กรกฎาคม  พ.ศ. 2565

อาคม เติมพิทยาไพสิฐ

(นายอาคม เติมพิทยาไพสิฐ)

รัฐมนตรีว่าการกระทรวงการคลัง